Komunikazzjoni mill-Kummissjoni lill-Kunsill - Evalwazzjoni ta' l-azzjoni meħuda mir-Renju Unit b'reazzjoni għar-Rakkomandazzjoni tal-Kunsill ta' l-24 ta' Jannar 2006 bil-għan li tinġieb fi tmiemha l-qagħda ta' defiċit eċċessiv tal-gvern – Applikazzjoni ta' l-Artikolu 104(7) tat-Trattat tal-KE /* SEK/2006/1159 finali */





[pic] | KUMMISSJONI TAL-KOMUNITAJIET EWROPEJ | Brussel 20.9.2006 SEG(2006) 1159 finali KOMUNIKAZZJONI MILL-KUMMISSJONI LILL-KUNSILL Evalwazzjoni ta' l-azzjoni meħuda mir-Renju Unit b'reazzjoni għar-Rakkomandazzjoni tal-Kunsill ta' l-24 ta' Jannar 2006 bil-għan li tinġieb fi tmiemha l-qagħda ta' defiċit eċċessiv tal-gvern – Applikazzjoni ta' l-Artikolu 104(7) tat-Trattat tal-KE KOMUNIKAZZJONI MILL-KUMMISSJONI LILL-KUNSILL Evalwazzjoni ta' l-azzjoni meħuda mir-Renju Unit b'reazzjoni għar-Rakkomandazzjoni tal-Kunsill ta' l-24 ta' Jannar 2006 bil-għan li tinġieb fi tmiemha l-qagħda ta' defiċit eċċessiv tal-gvern – Applikazzjoni ta' l-Artikolu 104(7) tat-Trattat tal-KE 1. Il-proċedura ta' defiċit eċċessiv għar-Renju Unit Wara perjodu ta' konsolidament fiskali notevoli bejn l-1996 u l-2000, li matulu l-bilanċ ġenerali tal-gvern mar minn defiċit ta' 5% tal-PGD għal bilanċ pożittiv tajjeb, ir-Renju Unit għadda minn perjodu ta' llaxkar fiskali, l-aktar minħabba żieda ppjanata fil-proporzjon ta' l-infiq pubbliku mal-PGD, li ma kenitx akkumpanjata minn żieda komparabbli fid-dħul. Id-defiċit tal-gvern l-ewwel li rreġistra eċċess kien fis-sena finanzjarja 2003/04 (minn April sa Marzu)[1], b'defiċit ta' 3.2% tal-PGD[2]. Id-dejn gross, li kien naqas minn aktar minn 50% tal-PGD fl-1996/97 sa anqas minn 38% fl-2002/03, kiber għal 40.2% fl-2004/05. Id-defiċit ġenerali tal-gvern kien 3.3% tal-PGD fis-sena finanzjarja 2004/05, u b'hekk reġa' qabeż il-valur ta' referenza ta' 3% tal-PGD. Il-Kunsill, abbażi ta' rakkomandazzjoni tal-Kummissjoni, poġġa lir-Renju Unit f'defiċit eċċessiv fl-24 ta' Jannar 2006 u, skond l-Artikolu 104(7) tat-Trattat tal-KE, indirizza lir-Renju Unit rakkomandazzjonijiet biex " itemm il-qagħda preżenti ta' defiċit eċċessiv mill-aktar fis possibbli, u sa mhux aktar tard mis-sena finanzjarja 2006/07 " u " jniżżel id-defiċit ġenerali tal-gvern taħt it-3% tal-PGD b'mod kredibbli u sostenibbli, u b'dan il-għan jiżgura titjib fil-bilanċ strutturali b'talanqas 0.5 punti perċentwali tal-PGD bejn is-snin finanzjarji 2005/06 u 2006/07 ". Il-Kunsill stabbilixxa skadenza ta' l-24 ta' Lulju 2006 biex ir-Renju Unit jieħu azzjoni effikaċi għal dan il-għan. Barra minn hekk, il-Kunsill stieden lil-awtoritajiet tar-Renju Unit biex " jiżguraw li, wara li jkun ġie kkorreġut id-defiċit eċċessiv, il-konsolidament tal-baġit jiġi sostnut lejn mira finanzjarja għaż-żmien mezzan li (i) tipprovdi marġni ta' sikurezza fir-rigward tal-limitu tad-defiċit ta' 3% tal-PGD; (ii) iżżomm proporzjonjiet prudenti tad-dejn, bil-qies ta' l-impatt ta' popolazzjoni li qed tixjieħ fuq l-ekonomija u l-baġit " u, fil-qies tal-miri i) u ii), " tħalli spazju għall-manuvrar finanzjarju, partikolarment fil-kunsiderazzjoni tal-ħtiġijiet għall-investimenti pubbliċi ". Din il-Komunikazzjoni tevalwa l-azzjoni meħuda mir-Renju Unit b'reazzjoni għar-rakkomandazzjonijiet tal-Kunsill, skond l-Artikolu 9(3) tar-Regolament tal-Kunsill (KE) Nru 1467/97, kif emendat bir-Regolament tal-Kunsill (KE) Nru 1056/2005[3], li tgħid li, wara li tkun għaddiet l-iskadenza biex Stat Membru jieħu azzjoni wara rakkomandazzjoni skond l-Artikolu 104(7), " ...il-Kummissjoni għandha tgħarraf lill-Kunsill jekk tikkunsidra li l-miżuri meħuda jidhru li jkunu biżżejjed biex jiżguraw progress adegwat lejn il-korrezzjoni tad-defiċit eċċessiv fl-iskadenzi stabbiliti mill-Kunsill, sakemm dawn ikunu implimentati u li l-iżviluppi ekonomiċi jkunu konformi mal-previżjonijiet ". 2. Evalwazzjoni tal-prospetti finanzjarji u l-azzjoni meħuda mir-Renju Unit b'reazzjoni għar-rakkomandazzjoni tal-Kunsill L-evalwazzjoni tal-konformità mar-rakkomandazzjoni tal-Kunsill taħt l-Artikolu 104(7) tibbaża fuq il-previżjonijiet tas-servizzi tal-Kummissjoni tar-Rebbiegħa 2006, issuplimentati minn informazzjoni makroekonika u finanzjarja li saret disponibbli wara d-data ta' l-għeluq tal-previżjonjiet (l-24 ta' April 2006), u partikolarment ir-riżultati rigward it-tkabbir tal-PGD għall-ewwel żewġ kwarti ta' l-2006, u aġġornamenti tad- data dwar il-finanzi pubbliċi, inklużi data finanzjarji parzjali għall-ewwel xhur ta' l-2006/07. Ix-xenarju makroekonomiku li fuqu jserrħu l-projezzjonijiet dwar il-finanzi pubbliċi fl-aġġornament ta' Diċembru 2005 dwar il-programm ta' konverġenza tar-Renju Unit, u li nżamm fil-Baġit ta' Marzu 2006, kien jipprevedi aċċelerazzjoni tal-PGD minn 1¾% fl-2005/06 sa 2¼% fl-2006/07, sa 3% fl-2007/08, 2¾% fl-2008/09, u 2¼% minn hemm 'il quddiem. Għall-ewwel snin, dan ix-xenarju kien ġeneralment jaqbel mal-previżjonijiet tas-servizzi tal-Kummissjoni tar-Rebbiegħa 2006, li kienu jipprojettaw tkabbir tal-PGD ta' 2.4% fl-2006 u 2.8% fl-2007. Mindu saru l-previżjonijiet tar-Rebbiegħa 2006, il-prospetti makroekonomiċi fl-immedjat tjiebu. Il-previżjoni interim tal-Kummissjoni, ppubblikata fis-6 ta' Settembru 2006, għar-Renju Unit tipprojetta tkabbir ekonomiku ta' 2.7% fl-2006, fil-kuntest ta' titjib ġenerali fl-ekonomija ta' l-UE. Skond l-estimi tas-servizzi tal-Kummissjoni, dawn ir-rati ta' tkabbir jimplikaw li d-differenza negattiva bejn il-produzzjoni potenzjali u dik reali mistennija li tiċkien fis-snin ta' wara[4]. 2.1. Il-bilanċi tal-baġit tal-gvern 2005/06 Il-Baġit ta' Marzu 2005 ipprojetta defiċit ġenerali tal-gvern ta' 2.7% tal-PGD fis-sena finanzjarja 2005/06, abbażi ta' projezzjoni ta' tkabbir ta' 3% fil-PGD. Id-defiċit ipprojettat sussegwentement ġie rivedut u miżjud sa 3.1% tal-PGD fl-aġġornament tal-programm ta' konverġenza ta' Diċembru 2005, wara tnaqqis notevoli fil-pass tat-tkabbir reali tal-PGD fl-2005/06, b'waqgħa fit-tbassir uffiċjali tat-tkabbir minn 3% għal 1¾%. Id-defiċit irreġistrat fl-2005/06 jirrifletti wkoll, parzjalment, qabża notevoli fl-investiment tal-gvern, minkejja li l-baġit preżenti wkoll irreġistra defiċit. Riżultati preliminari fi żmien il-previżjonijiet tar-Rebbiegħa tas-servizzi tal-Kummissjoni kienu jissuġġerixxu riżultat ta' defiċit stmat għal-livell ta' 3.1% tal-PGD. Minn żmien il-previżjonijiet tar-Rebbiegħa 'l hawn, data parzjali aktar reċenti jindikaw reviżjoni ċkejkna 'l fuq b'madwar 0.1/0.2% tal-PGD fuq ir-riżultat defiċitarju[5]. 2006/07 Il-Baġit ta' Marzu 2006 jipprojetta defiċit ta' 3.0% tal-PGD fl-2006/07. Dan huwa ogħla mid-defiċit ta' 2.8% tal-PGD pprojettat fl-aġġornament tal-programm ta' konverġenza ta' Diċembru 2005, u jispjega ruħu l-aktar b'reviżjoni 'l isfel għall-produzzjoni taż-żejt fir-Renju Unit, li mistennija tnaqqas id-dħul mis-settur korporattiv. Aktar kmieni, ir-Rapport ta' Qabel il-Baġit (PBR)[6] (li fuqu kienu bbażati l-projezzjonijiet tal-programm ta' konverġenza) kien ħabbar sett ta' azzjonijiet diskrezzjonarji, li kienu ġew implimentati b'suċċess, inkluża żieda fit-tassazzjoni tal-kumpaniji li jipproduċu ż-żejt, li dak iż-żmien kien mistenni jissikka l-pożizzjoni fiskali b'0.1 punti perċentwali tal-PGD fl-2006/07, u b'0.1 punti perċentwali addizzjonali minn hemm 'il quddiem. Madankollu, abbażi ta' l-istimi dwar il-produzjoni taż-żejt fil-Baġit ta' Marzu, il-miżuri mħabbra fil-PBR issa mistennija li jħallu l-pożizzjoni fiskali bla mittiefsa fl-2006/07, u li jissikkawha b'0.2 punti perċentwali tal-PGD mill-2007/08. Wara r-rakkomandazzjoni tal-Kunsill ta' Jannar, ma ttieħdet l-ebda azzjoni diskrezzjonarja għat-tnaqqis tad-defiċit għajr l-implimentazzjoni tal-korrezzjoni żgħira maħsuba fil-PBR ta' Diċembru. Il-miżuri diskrezzjonarji mħabbra fil-Baġit ta' Marzu l-pożizzjoni fiskali ħallietha ġeneralment l-istess, u speċifikament ma sar l-ebda tentattiv biex it-tnaqqis fid-dħul jitpatta mir-reviżjoni 'l isfel fil-projezzjonijiet dwar il-produzzjoni taż-żejt. Il-previżjonijiet tar-Rebbiegħa tas-servizzi tal-Kummissjoni pprojettaw defiċit ta' 3.0% tal-PGD fl-2006/07, simili għall-projezzjonijiet uffiċjali, minkejja li kienu bbażati fuq preżunzjoni ta' prezzijiet ogħla taż-żejt (li fl-immedjat kienu jkunu għall-benefiċċju tad-dħul mit-taxxi fuq il-korporazzjonijiet). Skond il-kalkoli tas-servizzi tal-Kummissjoni, l-aġġustament strutturali bejn l-2005 u l-2006 (fuq il-bażi ta' sena kalendarja) li kienet timplikah il-previżjoni tar-Rebbiegħa kien ta' madwar 0.5% tal-PGD. Madankollu, abbażi ta' dawn l-estimi, fuq il-bażi ta' sena finanzjarja l-aġġustament aktarx li kien se jkun iżgħar, u eqreb lejn ) 0.25 punti perċentwali[7]. Data riċenti dwar il-flus kontanti għall-ewwel erba' xhur ta' l-2006/07 mhumiex inkonsistenti mal-previżjonijiet ta-Rebbiegħa 2006 tas-servizzi tal-Kummissjoni rigward id-defiċit. Id-dħul kiber bil-qawwa, b'korrispondenza mal-pjanijiet tal-baġit jew ftit fuqhom, minkejja li l-infiq kurrenti wkoll kiber bil-ħeffa. Parti minn dan it-tkabbir rapidu fl-infiq kurrenti jista' jiġi attribwit għal bidla fil-qagħda mikroekonomika, b'qgħad ogħla mill-mistenni u b'hekk aktar infiq fuq il-benefiċċji soċjali. Hemm riskju ċar li l-infiq f'dan il-qasam jista' jirriżulta ogħla milli kien antiċipat fil-Baġit ta' Marzu u fil-previżjonijiet tar-Rebbiegħa tas-servizzi tal-Kummissjoni. L-infiq diskrezzjonarju, li huwa suġġett għal massimi nominali annwali, ukoll jidher li kien qed jikber bil-ħeffa. Dan il-komponent x'aktarx li jirrifletti l-varjazzjonijiet fl-iskedar ta' l-infiq fiż-żmien fi ħdan il-limitu annwali għall-2006/07 (li l-previżjoni tas-servizzi tal-Kummissjoni tippreżumi li se jinżamm preċiżament), u jekk ikun hekk, għandu jnaqqas il-pass fis-sena finanzjarja. Madankollu, id- data ta' kull xahar dwar il-kontanti għandhom tendenza jvarjaw ħafna, u proporzjon akbar ta' l-introjtu jidħol matul it-tieni nofs tas-sena finanzjarja. Għaldaqstant, huma biss inferenzi parzjali li jistgħu isiru abbażi tad- data dwar il-kontanti rreġistrati sallum. B'referenza għall-iżviluppi makroekonomiċi l-aktar riċenti, id- data tal-kontijiet nazzjonali jidhru li jindikaw irkupru ta' l-ekonomija aktar qawwi milli kien mistenni fil-waqt tal-previżjoni tar-Rebbiegħa tas-servizzi tal-Kummissjoni. Barra minn hekk, żviluppi oħra għandhom jappoġġaw titjib fil-prospetti fiskali. Iż-żieda fil-prezzijiet taż-żejt għandha wkoll issaħħaħ il-bażi tat-tassazzjoni korporattiva, kif għandu jagħmel ukoll l-issuktar tal-prestazzjoni tajba tas-settur finanzjarju. Barra minn hekk, inflazzjoni ogħla milli kien mistenni għandu jkollha, ceteris paribus , impatt marġinalment pożittiv fuq il-bilanċ ġenerali tal-gvern, filwaqt li l-irkupru rreġistrat fil-konsum wara li kien majna fl-2005 għandu jżid id-dħul mit-tassazzjoni indiretta. Madankollu, hemm inċertezzi kbar rigward l-iżviluppi fil-ġejjieni, u l-possibbiltà ta' effetti kompensatorji. Il-kompożizzjoni tat-tkabbir tista' tirriżulta anqas favorevoli għall-fianzi pubbliċi, bi rwol aktar prominenti ta' l-investiment milli kellu fl-imgħoddi. Barra minn hekk, l-akatr data riċenti rreġistraw tnaqqis fil-produzzjoni taż-żejt aktar qawwi milli kien antiċipa l-Baġit ta' Marzu, li jista' jiġi rifless fi dħul anqas mit-tassazzjoni korporattiva aktar tard fis-sena, filwaqt li għadd ta' effetti ta' l-iskedar fiż-żmien jistgħu jwasslu biex stima għolja wisq tat-tkabbir fid-dħul abbażi biss tad- data għall-ewwel xhur tas-sena finanzjarja 2006/07. Barra minn dan, parti sinifikanti mill-konsolidament fiskali jiddependi fuq fatturi li tipikament ivarjaw ħafna, bħalma huma s-settur finanzjarju u l-prezzijiet għolja taż-żejt. Ġeneralment, minħabba li l-fatturi fiskali minnhom infishom huma varjabbli ħafna, u minħabba xi inċertezzi fil-prospettivi ekonomiċi u finanzjarji, jidher li, filwaqt li r-Renju Unit jidher li jinsab fit-triq it-tajba biex jilħaq tnaqqis tad-defiċit għal 3% tal-PGD fl-2006/07, ma hemm l-ebda marġni ta' sikurezza rigward il-valur ta' referenza, u hemm riskji sinifikanti li d-defiċit jista' jkompli jisboq dak il-valur. L-2007/08 u lil hinn minnha Il-Baġit ta' l-2006 jipprojetta tnaqqis tad-defiċit għal 2.4% tal-PGD fl-2007/08, u wara dan issikkar progressiv għal 1.7% tal-PGD sa l-2010/11. Il-konsolidament fiskali fl-2007/08 huwa kkaġunat l-aktar minn irkupru fil-proporzjon bejn id-dħul u l-PGD, taħt l-influwenza tal- fiscal drag u tal-miżuri diskrezzjonarji implimentati f'Diċembru 2005, kif ukoll ta' moderazzjoni żgħira fit-tkabbir fl-infiq. Il-previżjoni tar-Rebbiegħa tas-servizzi tal-Kummissjoni tipprojetta defiċit ġenerali tal-gvern ftit akbar ta' 2.7% tal-PGD fl-2007/08, l-aktar minħabba preżunzjoni aktar kawta dwar it-tkabbir fid-dħul mit-taxxa, imma xorta tindika li d-defiċit għandu jaqa' taħt il-valur ta' referenza ta' 3% fis-sena finanzjarja. Lil hinn mill-2007/08, il-Baġit ta' l-2006 jipprojetta żieda fid-dħul l-aktar b'effett ta' stimi ta' fiscal drag . Madankollu, l-fattur li l-aktar qed imexxi l-konsolidament fiskali ppjanat mill-awtoritajiet tar-Renju Unit huwa l-moderazzjoni pprojettata fit-tkabbir ta' l-infiq kurrenti, minn rata annwali ta' 3.2% f'termini reali matul l-10 snin preċedenti għal 1.9%, b'tali mod li sa l-2008/09 id-defiċit mistenni li jintuża kollu biex jiffinazja l-investiment pubbliku. Sa l-2010/11 il-proporzjon ta' l-infiq totali b'hekk ikun taħt il-livell ta' 2007/08 bi ftit aktar minn ½ punt perċentwali. Moderament daqshekk sinifikanti fit-tkabbir ta' l-infiq kurrenti jgħin biex id-defiċit jinżamm sewwa taħt il-valur ta' referenza ta' 3% tal-PGD. Madankollu, dan it-tnaqqis mistenni fl-infiq mhuwiex akkumpanjat minn pjanijiet dipartimentali speċifiċi ta' l-infiq, u jeħtieġlu jiġi kkonfermat fil-Baġit u r-Reviżjoni Komprensiva ta' l-Infiq ta' l-2007, li daqt sejjer jiġi ppubblikat u li sejjer jiddefinixxi l-kuntest ġenerali għall-infiq fit-tliet snin finanzjarji li jibdew mill-2008/09. 2.2. Id-dejn tal-gvern Id-dejn ġenerali gross tal-gvern, li skond l-estimi fil-waqt tal-previżjonijiet tar-Rebbiegħa kien tela' għal 42% tal-PGD fl-2005/06, ilu b'tendenza 'l fuq mill-2002/03. Madankollu, il-proporzjon tad-dejn gross mal-PGD għadu sewwa taħt il-valur ta' referenza ta' 60% tal-PGD. Il-bilanċ primarju huwa defiċitarju matul il-perjodu taż-żmien tal-previżjonijiet tar-Rebbiegħa tas-servizzi tal-Kummissjoni. F'konformità ma' dan, l-awtoritajiet tar-Renju Unit kienu qed jistennew li d-dejn gross ikompli jikber għal 44.5% tal-PGD sa l-2007/2008, imma li mbagħad jistabbilizza madwar dak il-livell minn hemm 'il quddiem, meta l-bilanċ primarju huwa pprojettat li jerġa' għal bilanċ pożittiv żgħir. L-istabilizzazzjoni tad-dejn fis-snin l-aktar imbiegħda b'hekk jiddependi inter alia fuq l-implimentazzioni tat-trażżin fl-infiq fir-Reviżjoni Komprensiva ta' l-Infiq. Tabella 1: Projezzjonijiet ekonomiċi u finanzjarji Bħala % tal-PGD | 2005/06 | 2006/07 | 2007/08 | COM | Baġit 20061 | COM | Baġit 20061 | COM | Baġit 20061 | Il-bilanċ ġenerali tal-gvern | -3.1 | -3.2 | -3.0 | -3.0 | -2.7 | -2.4 | Il-bilanċ primarju | -1.0 | -1.1 | -1.0 | -0.9 | -0.6 | -0.3 | Il-bilanċ strutturali2 | -2.9 | -3.0 | -2.7 | -2.6 | -2.5 | -2.2 | Il-bidla fil-bilanċ strutturali | +0.5 | +0.5 | + 0.2 | +0.4 | +0.2 | +0.4 | Il-bilanċ primarju strutturali3 | -0.8 | -0.9 | -0.6 | -0.6 | -0.5 | -0.1 | Id-dejn gross tal-gvern | 42.0 | 42.6 | 43.5 | 43.9 | 43.9 | 44.5 | Il-PGD reali fix-xahar (il-bidla % annwali) 4 | 1.8 | 1 ¾ | 2.4 | 2 ¼ | 2.8 | 3.0 | Id-differenza fil-produzzjoni5 fix-xahar | -0.5 | -0.6 | -0.7 | -0.9 | -0.6 | -0.7 | Bħala % tal-PGD | 2005 (COM) | 2006 (COM) | 2007 (COM) | Il-bilanċ ġenerali tal-gvern | -3.5 | -3.0 | -2.8 | Il-bilanċ primarju | -1.3 | -1.0 | -0.7 | Il-bilanċ strutturali | -3.3 | -2.7 | -2.5 | Il-bidla fil-bilanċ strutturali | +0.2 | +0.6 | +0.2 | Il-bilanċ primarju strutturali | -1.1 | -0.7 | -0.5 | Id-dejn gross tal-gvern | 42.8 | 44.1 | 44.8 | Id-differenza fil-produzzjoni5 fix-xahar | -0.4 | -0.7 | -0.7 | Noti: 1 Iċ-ċifri tad-defiċit fil-Baġit ta' l-2006 aġġustati għat-trattament tad-dħul UMTS, kif spjegat fin-nota ta' qiegħ il-paġna 1 fit-test ewlieni. Id-data għall-bilanċ primarju mill-Baġit tar-Renju Unit adattati min-naħa tas-servizzi tal-Kummissjoni skond id-definizzjoni tas-Sistema Ewropea għall-Kontabilità Nazzjonali u Reġjonali (ESA) tal-bilanċ primarju, jiġifieri bl-użu ta' ħlasijiet grossi ta' l-imgħax u mhux netti. 2 Il-bilanċ aġġustat għaċ-ċiklu (CAB) bl-esklużjoni ta' miżuri ta' darba u temporanji oħra. Fil-każ tar-Renju Unit, ma hemm l-ebda fattur ta' darba, b'tali mod li l-bilanċ strutturali jikkorrispondi għall-bilanċ aġġustat għaċ-ċiklu. Stimi tad-differenza fil-produzzjoni għas-snin finanzjarji huma approssimazzjoni, u mhumiex ibbażati strettament fuq il-metodoloġija maqbula (ara n-nota ta' qiegħ il-paġna 7 fit-test ewlieni). Id-differenzi fil-produzzjoni u l-aġġustament għaċ-ċiklu skond il-Baġit ta' Marzu 2006 jerġgħu jiġu kkalkulati mis-servizzi tal-Kummissjoni abbażi ta' l-informazzjoni fil-Baġit; ħaladarba l-informazzjoni mhijiex kompluta, il-kalkolu mill-ġdid min-naħa tal-Kummissjoni għandu jitqies bħala approssimazzjoni. 3 Il-bilanċ primarju aġġustat għaċ-ċiklu (CAPB) bl-esklużjoni ta' miżuri ta' darba u temporanji oħra. Fil-każ tar-Renju Unit, ma hemm l-ebda fattur ta' darba. 4 Projezzjoni tal-Kummissjoni fuq il-bażi ta' sena kalendarja. 5 Bħala perċentwal tal-PGD potenzjali. Stimi għas-sena finanzjarja huma approssimazzjoni, u mhumiex ibbażati strettament fuq il-metodoloġija maqbula (ara n-nota ta' qiegħ il-paġna 7 fit-test ewlieni). Għandu jiġi nnutat li reviżjonijiet riċenti għall-kontijiet nazzjonali jfissru li, meta mqabbla mal-previżjonijiet tar-Rebbiegħa li jissemma hawnhekk, l-estimi jindikaw differenza fil-produzzjoni daqsxejn iżgħar f'kull sena. Sors: United Kingdom 2006 Financial Statement and Budget Report and 2006 Economic and Fiscal Strategy Report (Budget 2006); Il-previżjonijiet ekonomiċi tas-servizzi tal-Kummissjoni għar-Rebbiegħa 2005 (COM); Kalkoli tas-servizzi tal-Kummissjoni. | 3. Konklużjonijiet Abbażi ta' l-informazzjoni attwali, ir-Renju Unit jidher li huwa bl-eżatt fit-triq it-tajba biex jikkorreġi d-defiċit eċċessiv tiegħu sas-sena finanzjarja 2006/07, f'konformità mar-rakkomandazzonijiet tal-Kunsill taħt l-Artikolu 104(7). Il-prospetti għall-finanzi pubbliċi issa jidhru marġinalment aktar favorevoli milli fil-waqt tar-rakkomandazzjoni tal-Kunsill – bis-saħħa, inter alia , ta' tkabbir ekonomiku aktar qawwi u fatturi oħra bħall-prezzijiet ogħla taż-żejt u rendiment tajjeb tas-settur finanzjarju. Madankollu, skond l-istimi tas-servizzi tal-Kummissjoni abbażi tal-previżjonijiet tar-Rebbiegħa, it-titjib fil-bilanċ strutturali fl-2006/07 jidher li huwa anqas mill-0.5% tal-PGD rrakkomandat mill-Kunsill, u eqreb lejn ¼ ta' punt perċentwali. Barra minn hekk, il-korrezzjoni tad-defiċit eċċessiv hija suġġetta għal inċertezzi sinifikanti u huwa vulnerabbli anki għal tibdiliet negattivi relattivament ċkejkna fil-prospetti makroekonomiċi u fiskali. - Minħabba li l-ebda azzjoni diskrezzjonarja ma ttieħdet għat-tnaqqis tad-defiċit wara r-rakkomandazzjoni tal-Kunsill ta' Jannar, ħlief għall-implimentazzjoni ta' korrezzjoni żgħira maħsuba fil-PBR ta' Diċembru, u minħabba li l-awtoritajiet tar-Renju Unit iserrħu fuq xejriet fiskali favorevoli biex inaqqsu d-defiċit għall-valur ta' referenza sa l-2006/07, ma hemm l-ebda marġni ta' sikurezza biex jilqa' kontra l-qbiż tal-valur ta' referenza fl-2006/07. Lit-tnaqqis tad-defiċit dan iħallih vulnerabbli għal sorpriżi negattivi anki żgħar. Għaldaqstant importanti li jitħarsu l-valuri massimi għall-infiq diskrezzjonarju. - Filwaqt li jidher probabbli li, fuq l-informazzjoni attwali u bl-istess politika, id-defiċit se jkun taħt il-livell ta' referenza fl-2007/08, dan ukoll huwa suġġett għall-inċertezzi dwar ir-riżultati ta'l-2006/07. Kollox ma' kollox, fid-dawl ta' l-evalwazzjoni ta' hawn fuq, il-Kummissjonitqis li bħalissa ma hemm il-ħtieġa għall-ebda pass ulterjuri fil-proċedura dwar id-defiċit eċċessiv għar-Renju Unit. Madankollu, il-Kummissjoni tenfasizza l-inċertezzi fl-evalwazzjoni tax-xejriet fiskali attwali, li jfisser li hemm il-possibbiltà li l-prospetti fiskali jistgħu jonqsu milli jittejbu biżżejjed mingħajr tibdil fil-politiki, u dan juri l-ħtieġa tas-sorveljanza fuq l-iżviluppi tal-baġit fl-immedjat. Fuq il-medda tan-nofs, il-konsolidament fiskali pprojettat mill-awtoritajiet tar-Renju Unit jiddependi fuq l-ilħiq ta' moderazzjoni sinifikanti tat-tkabbir fl-infiq. F'dan ir-rigward, il-pjanijiet ta' l-infiq għall-medda tan-nofs li għandhom jitħabru fil-Baġit 2007 u r-Reviżjoni Komprensiva ta' l-Infiq sussegwenti, li jkopru t-tliet snin finanzjarji li jibdew mill-2008/09, se jkunu ta' importanza partikolari. Il-Kummissjoni sejra tkompli tissorvelja mill-qrib l-iżviluppi tal-baġit fir-Renju Unit, skond it-Trattat. [1] Il-Proċedura ta' Defiċit Eċċessiv (PDE) tapplika għar-Renju Unit abbażi tas-sena finanzjarja tar-Renju Unit. Id- data kollha tal-bilanċ ġenerali tal-gvern tar-Renju Unit li għalihom tirreferi din il-Komunikazzjoni japplikaw id-deċiżjoni ta' l-Eurostat ta' l-14 ta' Lulju 2000 dwar l-allokazzjoni ta' l-irċevuti UMTS. Ir-Renju Unit ma applikax din id-deċiżjoni ġeneralment fil-pubblikazzjoni domestika tad- data dwar il-finanzi pubbliċi, bil-konsegwenza li l-bilanċ ġenerali tal-gvern fuq bażi Eurostat huwa sa 0.1 punti perċentwali tal-PGD annwali anqas milli kien irrappurtat fil-kontijiet nazzonali tar-Renju Unit mill-2001/02 'il quddiem. [2] Bħala konsegwenza tal-qbiż tal-valura ta' referenza, il-Kummissjoni tat bidu għall-proċedura ta' defiċit eċċessiv (PDE) f'April 2004, bl-adozzjoni tar-rapport previst fl-Artikolu 104.3. Minħabba li l-evalwazzjoni ta' dak iż-żmien kienet li l-eċċess tad-defiċit fuq it-3% tal-PGD kien żgħir, u li x'aktarx kien se jkun temporanju, il-Kummissjoni u l-Kumitat Ekonomiku u Finanzjarju ma dehrilhomx li d-defiċit kien eċċessiv. Ara (bl-Ingliż):http://europa.eu.int/comm/economy_finance/about/activities/sgp/country/edp/edprep2004_uk.pdfhttp://europa.eu.int/comm/economy_finance/about/activities/sgp/country/edp/edprep2004_uk.pdf [3] Rispettivament, ĠU L 209, 2.8.1997 u ĠU L 174, 7.7.2005. [4] Ir-reviżjonijiet reċenti tal-PGD jimplikaw li l-istimi tad-differenza bejn il-produzzjoni potenzjali u dik reali matul l-aħar ħames snin ikollha marġni negattiva daqsxejn iċken, jew inkella marġni pożittiva daqsxejn usa' meta mqabbla ma' l-istimi li saru fil-previżjonjiet tar-Rebbiegħa. [5] Dawn id- data għandhom jitqiesu li huma preliminari, u skond l-informazzjoni disponibbli fil-preżent, jidher li l-effetti li jittrasferixxu rwieħhom għall-2006/07 għandhom ikunu limitati. L-Uffiċċju tar-Renju Unit għall-Istatistika Nazzjonali sejjer jinnotifika r-riżultati għall-bilanċ ġenerali tal-gvern ta' l-2005/06 fid-29 ta' Settembru 2006. 6 Ir-Rapport ta' Qabel il-Baġit, imressaq quddiem il-Parlament kull sena f'Novembru jew Diċembru, jiddeskrivi l-istrateġija fiskali tal-gvern u jaġġorna l-projezzonijiet fiskali u makroekonomiċi tal-Baġit preċedenti. Huwa ta' natura konsultattiva, u maħsub biex iqanqal dibattitu pubbliku dwar l-istrateġija tal-gvern. Madankollu, tipikament iservi wkoll bħala mezz għat-tħabbir ta' għadd ta' miżuri finanzjarji. [6] L-estimi dwar id-differenza bejn il-produzzjoni potenzjali u dik reali jiġu kkalkulati skond il-metodoloġija maqbula fuq il-bażi ta' sena kalendarja, b'tali mod li mhuwiex possibbli li, fuq il-bażi stretta tal-metodoloġija, issir stima tal-bilanċi strutturali (jiġifieri l-bilanċ aġġustat għaċ-ċiklu nett minn miżuri ta' darba u temporanji oħra) fuq il-bażi ta' sena finanzjarja. Fid-dawl tat-titjib anqas b'saħħtu fil-bilanċi nominali fuq il-baż ta' sena finanzjarja meta mqabel ma' dak fuq il-bażi ta' sena kalendarja, it-titjib strutturali f'termini ta' sena finanzjarja wkoll ikun aktar baxx. L-istima ta' madwar 0.25 punti perċentwali għandha titqies bħala approssimazzjoni.